โรจนะซื้อหุ้นทุ่ม833ล้านได้ที่ศรีวิกรม์
“โรจนะ” ขยายพื้นที่นิคมฯ ทุ่ม 833 ล้านบาท ซื้อหุ้น 80% ในบริษัท พรอสเพอริตี้ฯ ของตระกูลศรีวิกรม์ ด้าน LPN ซื้อที่ดิน 439 ล้าน
8 ส.ค. 2555

“โรจนะ” ขยายพื้นที่นิคมฯ ทุ่ม 833 ล้านบาท ซื้อหุ้น 80% ในบริษัท พรอสเพอริตี้ฯ ของตระกูลศรีวิกรม์ ด้าน LPN ซื้อที่ดิน 439 ล้าน
นายจิระพงษ์ วินิชบุตร กรรมการผู้จัดการ บริษัท สวนอุตสาหกรรมโรจนะ (ROJNA) เปิดเผยว่า บริษัทได้เข้าซื้อหุ้นบริษัท พรอสเพอริตี้ อินดัสเตรียล เอสเตท จำนวน 80% ของหุ้นทั้งหมด โดยซื้อจากตระกูลศรีวิกรม์เป็นเงินทั้งสิ้น 833 ล้านบาท ซึ่งคำนวณจากมูลค่าทรัพย์สินสุทธิที่แท้จริง ด้วยที่ดินเนื้อที่ 3,234.60 ไร่ 
โครงการนี้เป็นการขยายโอกาสการทำธุรกิจในพื้นที่ จ.ปราจีนบุรี คาดใช้เงินลงทุนทั้งสิ้น 4,000 ล้านบาท และจะจับกลุ่มลูกค้ายานยนต์ อิเล็กทรอนิกส์ และกลุ่มอื่นๆ คาดเตรียมพร้อมเปิดจองพื้นที่ช่วงไตรมาส 3–4 ปีนี้ 
ทั้งนี้ บริษัทต้องการขยายธุรกิจและขยายฐานลูกค้าเพิ่มการลงทุนไปต่างจังหวัด
นายโอภาส ศรีพยัคฆ์ กรรมการผู้จัดการ บริษัท แอล.พี.เอ็น. ดีเวลลอปเมนท์ (LPN) กล่าวว่า บริษัทได้เข้าซื้อที่ดินจำนวน 2 แปลงรวมเป็นเงินทั้งสิ้น 439 ล้านบาท เพื่อนำมาพัฒนาคอนโดมิเนียม คาดจะเริ่มโอนกรรมสิทธิ์และรับรู้รายได้ในไตรมาส 4 ปี 2556 
ทั้งนี้ ที่ดินที่ศรีนครินทร์-บางนา จำนวน 1,761 ตารางวา มูลค่า 70 ล้านบาท บริษัทนำมาพัฒนาคอนโดลุมพินีวิลล์ อาคารพักอาศัยสูง 26 ชั้น จำนวน 566 ยูนิต มูลค่าโครงการ 700 ล้านบาท ซึ่งจะเริ่มก่อสร้างเดือน ส.ค. 2555-ต.ค. 2556 
สำหรับซื้อที่ดิน 10 ไร่ ย่านประชาชื่นพงษ์เพชร 2 ด้วยเงิน 36ล้านบาท ทำโครงการอาคารชุดพักอาศัยสูง 32 ชั้น จำนวน 2 อาคารและอาคารจอดรถ 8 ชั้น จำนวน 1,395 ยูนิต มูลค่าของโครงการประมาณ 1,800 ล้านบาท จะเริ่มก่อสร้างประมาณวันที่ 13 ต.ค.2555-พ.ย. 2556